“หุ้นเอเชีย” เปิดลบ! ตามดาวโจนส์ร่วง วิตกภาวะเงินเฟ้อ หวั่นเฟดเร่งขึ้นดบ.
“หุ้นเอเชีย” เปิดลบ! ตามดาวโจนส์ปิดร่วง 448.96 จุด วิตกราคาน้ำมันพุ่งขึ้นกว่า 5% ก่อเกิดภาวะเงินเฟ้อหนัก หวั่นเร่งเฟดปรับขึ้นอัตราดอกเบี้ย
“หุ้นเอเชีย” เปิดลบ! ตามดาวโจนส์ปิดร่วง 448.96 จุด วิตกราคาน้ำมันพุ่งขึ้นกว่า 5% หวั่นเร่งเฟดปรับขึ้นอัตราดอกเบี้ย
24 มี.ค. 2565

ผู้สื่อข่าวรายงานว่า ตลาดหุ้นเอเชียเปิดลบตามทิศทางดัชนีดาวโจนส์ตลาดหุ้นนิวยอร์กที่ปิดร่วง 448.96 จุด ในวันพุธ (23 มี.ค.2565 ) ท่ามกลางความกังวลว่า ราคาน้ำมันที่พุ่งขึ้นอย่างต่อเนื่องจะส่งผลให้เกิดภาวะเงินเฟ้อ และจะผลักดันให้ธนาคารกลางสหรัฐ (เฟด) เร่งปรับขึ้นอัตราดอกเบี้ย นอกจากนี้ ตลาดยังจับตาการประชุมผู้นำองค์การสนธิสัญญาป้องกันแอตแลนติกเหนือ (นาโต) ที่กรุงบรัสเซลส์เพื่อวางแผนกดดันรัสเซียให้ยุติการโจมตียูเครน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 27,693.77 จุด ลดลง 346.39 จุด หรือ -1.24%, ดัชนี HSI ตลาดหุ้นฮ่องกงเปิดวันนี้ที่ 22,002.87 จุด ลดลง 151.21 จุด หรือ -0.68% และดัชนี SSE Composite ตลาดหุ้นจีนเปิดวันนี้ที่ 3,256.06 จุด ลดลง 14.97 จุด หรือ -0.46%
สำหรับนักลงทุนกังวลว่า การพุ่งขึ้นอย่างต่อเนื่องของราคาน้ำมันจะส่งผลให้เกิดภาวะเงินเฟ้อและบั่นทอนการเติบโตของเศรษฐกิจ อีกทั้งจะเป็นปัจจัยที่ผลักดันให้เฟดเร่งปรับขึ้นอัตราดอกเบี้ย โดยล่าสุดราคาน้ำมันดิบ WTI พุ่งขึ้นกว่า 5% เมื่อคืนนี้ หลังมีรายงานว่าบริษัทแคสเปียน ไปป์ไลน์ คอนซอร์เทียม (Caspian Pipeline Consortium- CPC) ของคาซัคสถาน ระงับการส่งออกน้ำมันเนื่องจากประสบความเสียหายจากพายุ
นอกจากนี้นักลงทุนยังจับตาการประชุมผู้นำนาโตที่กรุงบรัสเซลส์ ประเทศเบลเยียมในวันนี้ (24 มี.ค.2565) เพื่อหารือกันเกี่ยวกับการวางแผนกดดันให้รัสเซียยุติการโจมตียูเครน ขณะที่ประธานาธิบดีโจ ไบเดนได้เดินทางไปยังกรุงบรัสเซลส์เพื่อพบปะหารือกับผู้นำของนาโตด้วย
ส่วนตลาดภูมิภาคยังจับตาความเคลื่อนไหวของหุ้นบริษัทเทนเซ็นต์ โฮลดิ้งส์ หลังเผยรายได้ในไตรมาส 4/2564 ซึ่งปรับตัวขึ้นเพียง 8% อยู่ที่ 1.442 แสนล้านหยวน (2.263 หมื่นล้านดอลลาร์) จาก 1.337 แสนล้านหยวน ซึ่งเป็นอัตราการเติบโตที่ชะลอตัวที่สุดนับตั้งแต่เทนเซ็นต์จดทะเบียนเข้าตลาดหลักทรัพย์ในปี 2547